กสิกรปูพรม รับลูกค้าวีวีไอพี
ในขณะที่ภาวะเศรษฐกิจชะลอตัวมาก ทำให้กำลังซื้อผู้บริโภคหดหายไปมาก แต่ก็เป็นกำลังซื้อระดับคนชั้นกลาง
2 พ.ค. 2558

โดย...ศุภลักษณ์ เอกกิตติวงษ์
ในขณะที่ภาวะเศรษฐกิจชะลอตัวมาก ทำให้กำลังซื้อผู้บริโภคหดหายไปมาก แต่ก็เป็นกำลังซื้อระดับคนชั้นกลางและผู้มีรายได้น้อย แต่กลุ่มที่แทบจะไม่ได้รับผลกระทบจากภาวะเศรษฐกิจ หรือได้รับน้อยมากคือ เศรษฐี ที่จัดเป็นผู้บริโภคระดับบนที่มีศักยภาพในการใช้จ่ายมากที่สุดในเวลานี้
ฉะนั้น จึงไม่น่าแปลกใจที่สถาบันการเงินต่างๆ พากันเสนอผลิตภัณฑ์และบริการสุดพิเศษให้ เพื่อมัดใจให้มาเป็นลูกค้า ซึ่งจะสร้างรายได้ต่อเนื่องให้กับสถาบันการเงินอีกมากมาย 
ทั้งธนาคารกรุงเทพ กสิกรไทย ไทยพาณิชย์ ต่างรุมสกัมลูกค้ารายใหญ่ด้วยบริการสุดแสนประทับใจที่ลูกค้าขนาดกลางและลูกค้ารายย่อยไม่มีโอกาสได้สัมผัส และเพื่อให้เหนือชั้นกว่า ก็มีการเพิ่มระดับลูกค้าวีไอพี ออกไปเป็น ลูกค้าวีไอพีกว่า
ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย คีย์แมนผู้วางยุทธศาสตร์รุกขยายฐานลูกค้าบุคคลพิเศษ ที่มีเงินฝากและเงินลงทุนกับธนาคารตั้งแต่ 10 ล้านบาทขึ้นไป ด้วยการยกระดับการให้บริการ “เดอะวิสดอม” เหนือขึ้นไปอีกขั้น จาก วีไอพี เป็น วีวีไอพี (Very VIP)
การแตกกลุ่มวีวีไอพีออกมา เป็นแนวคิดที่จะรักษาฐานลูกค้าระดับไฮคลาสของธนาคารกสิกรไทยให้อยู่ในกำมือ เพราะขณะนี้ธนาคารกสิกรไทยนับเป็นผู้ครองใจลูกค้าระดับบนมากที่สุด โดยมีส่วนแบ่งตลาดถึง 80% หรือ 1.28 แสนราย จากทั้งหมด 1.57 แสนราย ได้วางกลยุทธ์เข้มเพื่อขอเป็นที่ 1 ส่วนแบ่งกระเป๋าเงิน (Share Wallet) ของลูกค้าให้ได้ 45% เพราะปัจจุบันลูกค้า 1 ราย ใช้บริการ 4 ธนาคาร ซึ่งมีส่วนแบ่งเท่าๆ กันราว 25%
ฉะนั้น การผุดบริการสุดพิเศษที่แตกต่าง จึงเป็นเรื่องที่สำคัญมาก “เดอะวิสดอม เลานจ์ แอด” สถานที่รับรองลูกค้าบุคคลพิเศษ เป็นส่วนสำคัญของการบริการเหนือระดับ สถานที่ถูกออกแบบมาอย่างหรูหรา สิ่งอำนวยความสะดวกครบครัน พร้อมกับตู้นิรภัยอัจฉริยะ มาตรฐานความปลอดภัยระดับโลก ให้บริการแก่ลูกค้าที่ต้องการเก็บทรัพย์สินมีค่า
ปัจจุบันธนาคารกสิกรไทยมีศูนย์บริการรูปแบบแฟล็กชิป 4 แห่ง ในโรงแรมระดับเวิลด์คลาส หรือศูนย์การค้าระดับลักซ์ชัวรี่ โดยล่าสุดคือ เดอะวิสดอม เลานจ์ แอด เอ็มควอเทียร์ เปิดตัวเมื่อ 29 เม.ย.ที่ผ่านมา
นอกจากนี้ ยังเปิดตัว เดอะวิสดอม อิน เดอะ การ์เด้น ในสวนควอเทียร์ วอเทอร์ การ์เด้น พรีเซ็นทิด บาย เคแบงก์ ซึ่งลูกค้าจะได้ประสบการณ์ใหม่ผ่านกิจกรรมพิเศษแบบ Happening ที่หลากหลายหมุนเวียนกันไปอย่างต่อเนื่อง
ปกรณ์ กล่าวว่า อีกกลยุทธ์สำคัญคือ การส่งมอบประสบการณ์ “THE RED CARPET LIFE : ชีวิตที่เหนือระดับในทุกมิติ ของลูกค้าคนสำคัญ” เพื่อตอบโจทย์ความต้องการลูกค้าระดับบนอย่างแท้จริง ทั้งด้านการเงินการลงทุน และด้านไลฟ์สไตล์ ที่แตกต่างและโดดเด่นเหนือกว่าคู่แข่ง
พรมแดงด้านความมั่งคั่ง ธนาคารได้ร่วมกับพันธมิตรทางธุรกิจเพิ่มความหลากของผลิตภัณฑ์การลงทุนที่ครบวงจร และมีทางเลือกในการสร้างผลตอบแทนที่เพิ่มขึ้น โดยลูกค้าที่ต้องการลงทุนในสินทรัพย์ที่มีความซับซ้อน จะมีบริการที่ปรึกษาการลงทุนส่วนบุคคล ให้คำแนะนำการลงทุนแบบเจาะลึก
พรมแดงด้านไลฟ์สไตล์ รองรับรูปแบบการใช้ชีวิตที่หลากหลาย เช่น “โรงละครเคแบงก์สยามพิฆเนศ” ตอบโจทย์ด้านความบันเทิง ส่วนผู้รักการท่องเที่ยว นอกจากบริการห้องรับรองพิเศษในสนามบินกว่า 600 แห่งทั่วโลกแล้ว เตรียมรอพบกับประสบการณ์การเดินทางสุดเอ็กซ์คลูซีฟเฉพาะลูกค้าเดอะวิสดอม
ปกรณ์ เชื่อว่า กลยุทธ์ดังกล่าวจะตอบสนองความต้องการลูกค้าบุคคลพิเศษได้ครบทุกมิติ โดยปี 2558 ตั้งเป้าหมายมุ่งเน้นการดูแลลูกค้าปัจจุบันให้มั่งคั่งมากขึ้น ผลักดันมูลค่าสินทรัพย์ภายใต้การบริหารจัดการเติบโต 10% จาก 1.2 ล้านล้านบาท เป็น 1.3 ล้านล้านบาท
นอกจากนี้ ต้องการเพิ่มสัดส่วนสินทรัพย์ของลูกค้าในผลิตภัณฑ์ด้านการลงทุนจาก 50% เป็น 60% ของมูลค่าสินทรัพย์ภายใต้การบริหารจัดการ และเพิ่มสัดส่วนลูกค้าระดับบนในต่างจังหวัดจาก 33% เป็น 35% ของฐานลูกค้าทั้งหมด
แม้เศรษฐกิจซบเซาแต่ลูกค้าระดับบนมีความมั่งคั่งเติบโตเฉลี่ย 10% ต่อปี และใช้บริการเฉลี่ย 5-6 ผลิตภัณฑ์/ราย จึงไม่แปลกใจที่ทุกธนาคารต่างทุ่มเท ทั้งบริการและการตลาด เพื่อหวังซื้อใจลูกค้ากลุ่มนี้